
Parlamentul  României

Camera  Deputaţilor

Comisia pentru industrii si servicii






                 Bucureşti, 12.06.2013




                                         
                                     Nr.23/249/2013
AVIZ
asupra propunerii legislative privind registratorii comerciali şi activitatea de înregistrare în registrul comerţului



În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, pentru aviz care va fi transmis Comisiei juridice, de disciplină şi imunităţi, cu propunerea legislativă privind registratorii comerciali şi activitatea de înregistrare în registrul comerţului, transmis cu adresa nr. P.l.x. 193 din 5 iunie 2013, înregistrat sub nr.23/249 din 5 iunie 2013.


Consiliul Legislativ, cu avizul nr.206/27.03.2013, avizează favorabil propunerea legislativă cu observaţii şi propuneri.



Guvernul României nu a transmis un punct de vedere asupra propunerii legislative.



Senatul, în  şedinţa din 04 iunie 2013, a respins propunerea legislativă.



Propunerea legislativă are ca obiect de reglementare îmbunătăţirea calităţii serviciilor prestate de Oficiul Naţional al Registrului Comerţului (ONRC), precum şi modificarea ori abrogarea unor acte normative. Se doreşte constituirea unui cadru juridic adecvat pentru stimularea spiritului antreprenorial, prin accesul direct şi nemijlocit la toate informaţiile utile pe care le deţin camerele de comerţ, prin cadrul legislativ instituit de către Legea camerelor de comerţ din România nr.335/2007, capabil să apere interesele comercianţilor ce beneficiază direct de serviciile prestate şi să asigure continuitatea administrării registrului comerţului.



Examinarea propunerii legislative a avut loc în şedinţa comisiei din data de 12 iunie 2013.

În urma dezbaterilor, membrii comisiei au hotărât, în unanimitate, avizarea negativă a propunerii legislative, din următoarele considerente:
- încasările obţinute din activitatea ONRC sunt venituri la bugetul de stat, având natura fondurilor publice, ca urmare au influenţă asupra bugetului de stat, astfel încât propunerea ar trebui însoţită de o prezentare a valorii acestei influenţe şi de o informare sau un aviz al Guvernului;

- atribuţia ONRC de ţinere a registrului comerţului reprezintă un serviciu public de interes general, element consacrat de legislaţia în vigoare respectiv Legea nr.26/1990 şi atestat de Curtea Constituţională, prin Decizia sa nr.212/2003, publicată în Monitorul Oficial al României nr.471 din 1 iulie 2003;

- opţiunea de a atribui prestarea serviciului public de ţinere a registrelor comerţului în subordinea Ministerului Justiţiei este motivată de atributele exercitării autorităţii publice caracteristice acestui serviciu şi de rolul determinant al judecătorului delegat în activitatea de înscriere în registrul comerţului a menţiunilor privind actele şi faptele comercianţilor;

- la nivelul Uniunii Europene statele membre au stabilit organizarea Registrului sub control public, în diferite forme, în subordinea unui minister, în 12 state la Ministerul Justiţiei şi în 11 state preponderent la Ministerul Economiei sau Finanţelor şi numai în 2 state Registrul este ţinut de camerele de comerţ, dar acestea fie au statut de instituţie publică în cadrul administraţiei publice locale fie se află sub controlul unui minister.



Prin obiectul de reglementare şi conţinutul său, propunerea legislativă face parte din categoria legilor organice.


În conformitate cu prevederile art.75 din Constituţia României, republicată, Camera decizională pentru această propunere legislativă este Camera Deputaţilor.

PREŞEDINTE,
Iulian Iancu
Consilieri parlamentari.

Viorela Gondoş

Isabela Patricia Robe

